Norwich

**Norwich** ( [Norič]) je grad na istoku Engleske od 138,872 stanovnika (u užem centru) i 193,821 stanovnika sa predgrađima.

On je administrativni centar Grofovije Norfolk i istoimenog distrikta Norwich, koji ima 222,943 stanovnika.

## Geografija

Norwich leži u Grofoviji Norfolk duž rijeke Wensum, neposredno iznad njena ušća u rijeku Yare, udaljen oko 160 km, sjeveroistočno od Londona.

## Historija

Izgleda da kraj na kom leži današnji grad nije bio naseljen sve do saksonskih vremena, kad je osnovano selo **Northwic** na šljunčanim terasama iznad rijeke Wensum.
To naselje je do 1004, kad su ga opljačkali danski Vikinzi, postalo važno trgovište.
Ubrzo nakon Normanskog osvajanja Engleske 1066., u neposrednoj blizini rijeke podignuta je katedrala i benediktinski samostan.

Krajem 18. vijeka Norwich je bio jedan od najprosperitetnijih engleskih provincijskih gradova, uz bok Bristolu i Yorku. Prvu povelju o statusu grada dobio je 1158.

Prosperitet srednjovjekog grada ogleda se i u broju crkava iz tog perioda, od kojih njih 30 i dalje postoji. Norwich je svoj prosperitet izgradio na manufakturnoj proizvodnji vunenih tkanina. U tom mu je pomogao i kralj Edward III, koji je 1336. svojim mjerama - potakao doseljavanje flamanskih tkalaca u Norwich. Ta politika se 
produžila i do vremena kad je vladala kraljica Elizabeta I, jedina razlika je bila ta što je za njene vladavine većina imigranata došla iz Holandije. Rezultat te politike bio je slijedeći - 1579. gotovo trećina gradskog stanovništva od njih 16.000 bili su imigranti.

Tokom 15. vijeka na glavnom gradskom trgu podignuta je kamena palača Gradske vijećnice / Guildhall.

Za Engleskog građanskog rata (1642.-1651), njegovi stanovnici su uglavnom bili uz Engleski parlament, pa je grad taj period preživo relativno mirno.

Od 18. vijeka Norwich je postepeno izgubio svoje prednosti u natjecanju sa novim industrijskim centrima na sjeveru. U međuvremenu se specijalizirao za proizvodnju cipela, i postao jedan od najvećih centara engleskih za tu robu.

## Znamenitosti i obrazovanje

Katedrala koja je svojim većim dijelom izgrađena u gotičkom stilu, još uvijek ima normansku apsidu i brod, ali i impresivni gotički zvonik iz 15. vijeka visok 96 metara, koji je jedan od najviših u Engleskoj. Ona ima i dobro očuvan klaustar koji se također ubraja među najveće u Engleskoj.

Normanski zamak iz 12. vijeka istočno od glavnog trga, od 1894. služi kao muzej i umjetnička galerija, s arheološkom kolekcijom i slikama iz noričke škole, koja je cvjetala u 19. vijeku.

U njemu od 1964. djeluje *[[Univerzitet]] East Anglia*, u čijem sastavu djeluje i Centar za Istočnoanglijske studije. Grad ima veliku centralnu biblioteku i mali teatar Maddermarket.

## Privreda

Pored cipela u današnjom Norwichu se proizvode prehrambeni proizvodi (naročito senf) i mašine. 
Grad ima dosta štamparija i razvijen uslužni sektor  (uključujući turizam).

Norwich je jedna od većih engleskih tržnica za stoku i poljoprivredne proizvode, i regionalni centar Istočne Anglije.

## Sport

Grad je poznat po nogometnom klubu Norwich City F.C. osnovanom 1902., koji igra na stadionu Carrow Road.

## Pobratimski gradovi

* Rouen, Francuska
* Koblenz, Njemačka 
* Novi Sad, Srbija 
* El Viejo, Nikaragva

## Reference

## Vanjske veze

* Norwich Borough Council